ખેડૂતોને સંબોધન કરતાં રાધામોહન સિંઘે જણાવ્યું હતું કે ડેરી ઉદ્યોગના વિકાસમાં ખેડૂતોને અર્થક્ષમ રોજગારી પૂરી પાડવા માટે ટેકનોલોજીનું ઘણું મહત્વ છે. ભારત સરકારની ખેડૂતોની આવક બમણી કરવાની ઝૂંબેશ અનુસાર ખેડૂતોને વિવિધ વિકલ્પો (ડેરી આધારિત અને ખેતી તેમજ કૃષિ સંલગ્ન) હાથ ધરવા માટે પ્રોત્સાહિત કર્યા હતા. તેમણે જણાવ્યું કે ખેડૂતોની આર્થિક ક્ષમતા અને કલ્યાણ માટે રોજગારીનું વિવિધિકરણ આવશ્યક છે. કેન્દ્રના કૃષિ પ્રધાને જણાવ્યું હતું કે ગ્રામ્ય ભારત માટે ડેરી ક્ષેત્ર એ એક મહત્વનું વિકાસલક્ષી કદમ છે, જે કૃષિ વિકાસની સાથે સાથે સમાનતા હાંસલ કરવામાં પણ સહાયક બને છે. માન. પ્રધાન મંત્રી દ્વારા ખેડૂતોની આવક બમણી કરવા નક્કી કરાયેલ લક્ષ્યાંક મુજબ ભારત સરકારે 7 મુદ્દાની વ્યૂહરચના ઘડી કાઢી છે, જેમાં (1) ઉત્પાદકતામાં વધારો (2) સાધનોનો અસરકારક ઉપયોગ (3) પાક લણ્યા પછી થતો બગાડ અટકાવવો (4) મૂલ્ય વૃધ્ધિ (5) માર્કેટીંગમાં સુધારા (6) જોખમોમાં ઘટાડો તથા (7) ડેરી, મધમાખી જેવી સંલગ્ન પ્રવૃત્તિઓને પ્રોત્સાહનનો સમાવેશ થાય છે. હાલમાં ચાલી રહેલા કાર્યક્રમો હેઠળ આ બધી પ્રવૃત્તિઓ નેશનલ ડેરી પ્લાન ફેઝ-1 (એનડીપી-1) હેઠળ હાથ ધરવામાં આવી છે અને ડેરી પ્રોસેસીંગ એન્ડ ઈન્ફ્રાસ્ટ્રક્ચર ડેવલપમેન્ટ ફંડ (ડીઆઈડીએફ) નો ડેરી બોર્ડ દ્વારા અમલ કરવામાં આવ્યો છે.